Jan Bojer Vindheim

Jan Bojer Vindheim (født 23. november 1945 i Sauda; egentlig Jan Bojer) er en norsk lyriker, forfatter, forlagsmann og politiker for Miljøpartiet De Grønne.

Liv og virke 
Vindheim vokste opp i Oslo. Han var i 1970 med på å starte Arbeidskollektivet i Hjelms gate 3 på Majorstuen i Oslo. Et par år senere flyttet han til Karlsøy i Nord-Troms for å bli fiskerbonde og leve i kollektiv. Siden 1978 har han bodd i Trondheim.

Jan Bojer Vindheim startet sin politiske karriere i Sosialistisk Gymnasiastlag i Oslo, og var med på å starte Sosialistisk Ungdomsforbund (SUF). Da maoistene tok over, valgte han anarkismen, som han i 1970-årene bidro til å gi en ny motkulturell form gjennom Føderasjonen av Anarkister og Frihetlige Sosialister (FAFS) og organer som Gateavisa og Folkebladet.

I 1980-åra var han en kort stund medlem i Venstre, før han fant veien til Miljøpartiet De Grønne i 1989, to år etter partiets oppstart i Norge. Vindheim har vært nasjonal talsperson for partiet i flere perioder, og gikk av som talsperson og landsstyremedlem på landsmøtet i Halden i mars 2004.

I 1991 ble han innvalgt som Miljøpartiet De Grønnes første bystyrerepresentant i Trondheim. I 2003 overtok Harald A. Nissen bystyreplassen for Miljøpartiet De Grønne. Ved kommunevalget i 2007 ble både Nissen og Vindheim innvalgt i Trondheim bystyre. I 2011 ble Vindheim gjenvalgt sammen med tidligere SV-politiker Hilde Opoku. Vindheim var i denne perioden leder for byutviklingskomiteen. I 2015 ble Vindheim valgt inn i Sør-Trøndelag fylkesting, der han var gruppeleder. I 2019 ble han valgt inn i fylkestinget i det sammenslåtte Trøndelag fylke.

Jan Bojer Vindheim var mellom 1972 og 1985 en av drivkreftene i Regnbuetrykk/Regnbueforlaget, og han redigerte tidsskriftet Vannbæreren og oversatte og utga en rekke bøker innenfor alternativretninger innen politikk, religion og samfunn. Blant disse var bøker av Stein Jarving, Ivan Illich, E.F. Schumacher, Monica Sjöö og Fritjof Capra.

Jan Bojer Vindheim er barnebarn av forfatteren Johan Bojer.

Bibliografi 

Diktsamlinger
 Radio lys (1970)
 Fiskene forsvinner (1972)
 Rav vind (1975)
 Juvel-treet (1977)
 Fugl fønix (1995)
 Fuglene synger med nebbet mitt (2017)

Musikk 
I 1979 spilte Vindheim inn to av sine tekster med en gruppe musikere fra Oslo. Sangene ble gitt ut på eget selskap kalt «Brødskiver». Bandet fikk navnet «Geitost», og sangene var «Parklåt» og «Imorra Babylon».
I 1989 gikk Vindheim sammen med gruppa Israelvis og spilte inn sangen «Harru sett Mor Jord» som ble utgitt på en støttekassett for Miljøpartiet De Grønne.

Sakprosa 
 Vestens Mysterier – okkultismens historie fra pyramidene til vannbærerens tidsalder, Ex Libris Forlag, 1990, ISBN 8273843912, ISBN 9788273843913
 Historiens hemmeligheter – myter, magi og mystikk fra Atlantis til Harry Potter (ny utgave av Vestens Mysterier) Kagge Forlag, 2005, ISBN 9788248905530
 Inn i Hampen – historien om en mangfoldig urt, Futurum Forlag 2000, ISBN 82-90367-11-2
 «Kurdistan stiger fram» Kolofon forlag 2016 ISBN 978-82-300-1467-7.   
 "Påfuglengelens folk -Jesidienes  historie, religion og politikk" . Kolofon Forlag 2022

Referanser

Eksterne lenker 
 Vindheimgarnet
 Vindheimbloggen
 Fuglene synger med nebbet mitt
Jan Bojer Vindheims private arkiv, et intervju, finnes ved NTNU Universitetsbiblioteket
Mastersoppgaven av Thibault Jacquot-Paratte (Sorbonne Universitetet) Bevegelser for og mot legalisering av cannabis i Norge mellom 2000 og 2016 (på fransk : Mouvements pour et contre la légalisation du cannabis en Norvège entre 2000 et 2016) omtaler J.B. Vindheims aktivisme og boka hans Inn i Hampen.

Norske lyrikere
Norske sakprosaforfattere
Norske forleggere
Anarkister
Personer fra Sauda kommune
Fødsler i 1945
MDG-politikere i Sør-Trøndelag
MDG-politikere i Trøndelag